Lo zuy gran

(bay Dmitri Lihachev)

Kwo es zuy gran gola in jiva? Me dumi, es tu mah-gran haotaa in lo sirkum. E haotaa es primem felisitaa de oli jen. Se komponi aus mucho kosa. Kadaves ye nove taska ke jiva dai a nu, i es muhim tu janmog resolvi it. Oni mog zwo haotaa in lo syao o mediti om lo gran, bat bu mog separi li, lo gran e lo syao. Mucho inisi in lo syao, duran kinda-yash, in lo zuy blise.

Kinda lubi suy mata e suy patra, suy brata e sista, suy familia, suy dom. Poy, gradualem, suy lyan fa-chaure i expansi a skola, vilaja, urba, a tote landa. Se es yo ga gran e glube senta, obwol bu mog stopi kun to. Treba lubi jen hi in kada jen.

Treba bi patriota, bu nasionalista. Bu ye nida tu heni kada garibe familia por ke oni lubi suy-la. Bu ye nida tu heni otre jenmin por ke oni es patriota. Gran farka ye inter patriotisma e nasionalisma. Ye luba a swa-ney landa in un-ney-la e hena a oli garibe-la in dwa-ney-la.

Gran gola de haotaa inisi in lo syao, in yaosa tu zwo haotaa a blise-las. Bat poy it fa-chaure i expansi a sempre pyu chaure sirkla de dela.

Es kom rondas on akwa. Sol rondas on akwa fa-feble al fa-chaure. Kontrem luba e amigitaa, al fa-chaure i expansi a mucho, akwiri pyu vigor e pyu gaotaa, e jen, ley sentra, fa-saje.

Luba bu mus bi sinsamaja-ney, it mus bi rasumful. Se signifi ke it mus kombini kun janmogsa merki nomeritas, janmogsa luchi kun nomeritas in lubi-ney jen e in sey-las kel es sirkum. It mus kombini kun sajitaa, kun janmogsa separi lo nesese fon lo numuhim e lo false. It bu mus bi blinde. Blinde extas bu es luba, it mog gidi a dashatival sekwitura. Si mata senti permanente extas om elay kinda e favori olo, kinda mog bikam moralem kurupe jen. Blinde extas om Doichland („Doichland es sobre olo“, wordas aus un shovinistike doiche gana) he gidi a nasisma, blinde extas om Italia he gidi a fashisma.

Sajitaa es rasum kombini-ney kun karimtaa. Rasum sin karimtaa es durtitaa. Durtitaa fa-feble ya gradualem e sempre reversi pa fin finalem kontra durte jen selfa. Por se, durtitaa nidi ahfi swa. E sajitaa es ofne e fidibile. It bu juli otre-las. Primem it bu juli saje jen selfa. Sajitaa bringi hao nam a saje jen. It bringi felisitaa kel es fidibile e kel jivi duran mucho yar. It bringi trankwile kojansa kel es lo zuy valorful in lao-yash.

Kontena